“อิมแพ็ค” ร่วมงาน “มหกรรมประเทศไทยหวานแค่ไหนพอ”
“อิมแพ็ค” ขานรับนโยบายกระทรวงสาธารณสุข เข้าร่วมงาน “มหกรรมประเทศไทยหวานแค่ไหนพอ” ส่งต่อผลิตภัณฑ์อาหารและเครื่องดื่มลดหวานสู่ประชาชน
“อิมแพ็ค” ขานรับนโยบายกระทรวงสาธารณสุข เข้าร่วมงาน “มหกรรมประเทศไทยหวานแค่ไหนพอ” ส่งต่อผลิตภัณฑ์อาหารและเครื่องดื่มลดหวานสู่ประชาชน
28 มี.ค. 2566

นางสาวจินตนา พงษ์ภักดี ผู้อำนวยการสำนักงานฝ่ายสื่อสารองค์กร บริษัท อิมแพ็ค เอ็กซิบิชั่น แมเนจเม้นท์ จำกัด ผู้บริหารศูนย์แสดงสินค้าและการประชุม อิมแพ็ค เมืองทองธานี กล่าวถึงการเข้าร่วมงานมหกรรมประเทศไทยหวานแค่ไหนพอ โดยมี นพ.เธียรชัย สุวรรณเพ็ญ ที่ปรึกษารมช.สาธารณสุข เป็นประธาน พร้อมด้วย นพ.สุวรรณชัย วัฒนายิ่งเจริญชัย อธิบดีกรมอนามัย คณะผู้บริหาร กระทรวงสาธารณสุข แขกผู้มีเกียรติ สื่อมวลชน ร่วมงานฯ วันที่ 28 มีนาคม 2566 ตั้งแต่เวลา 08.30-15.00 น. ณ บริเวณลานอเนกประสงค์ สำนักปลัดกระทรวงสาธารณสุข เพื่อจัดแสดงสินค้านำเสนอเครื่องดื่มหวานน้อยร้อยละ 5 และเมนูชูสุขภาพ อีกทั้งผลิตภัณฑ์อาหารที่ได้รับสัญลักษณ์โภชนาการ “ทางเลือกสุขภาพ Healthier Choice”
โดยภายในงานยังได้จัดอภิปรายการบูรณาการระหว่างภาครัฐและเอกชน เพื่อขับเคลื่อนนโยบายและมาตรการลดการบริโภคหวานในประเทศไทย โดยมี สถาบันโภชนาการ มหาวิทยาลัยมหิดล นำเสนอสถานการณ์และอุบัติการณ์โรคที่เกิดจากการบริโภคน้ำตาลที่มากเกินไป ทางกรมอนามัยและสำนักงานคณะกรรมการอาหารและยา กล่าวถึงนโยบายและมาตรการการจัดการเพื่อการปรับพฤติกรรมลดการบริโภครสหวาน กลุ่มอุตสาหกรรมอาหารและเครื่องดื่ม สภาอุตสาหกรรมอาหารแห่งประเทศไทย ผู้ประกอบการแบรนด์ คาเฟ่ อเมซอน และผู้ประกอบการ แบรนด์ อินทนิล ร่วมให้ข้อมูลสถานการณ์แนวโน้มการสั่งเครื่องดื่มหวานน้อยของประชาชน ปิดท้ายกับบทบาทการส่งต่อผลิตภัณฑ์อาหารและเครื่องดื่มลดหวานสู่ประชาชน โดยทาง อิมแพ็ค ในฐานะผู้ให้บริการจัดเลี้ยง อิมแพ็ค เคเทอริ่ง ผู้บริหารร้านอาหารในเครือกว่า 19 แบรนด์รวม 30 ร้าน
รวมถึง อีส คาเฟ่ บาย อิมแพ็ค แอท ครัวอนามัย ซึ่งเป็นร้านคาเฟ่ต้นแบบในการนำเสนอเมนูชูสุขภาพและเครื่องดื่มหวานน้อยร้อยละ 5 ตั้งอยู่บริเวณด้านหน้าโรงอาหารกรมอนามัย กระทรวงสาธารณสุข เปิดบริการวันจันทร์ถึงศุกร์ เวลา 07.00-15.00 น. ซึ่งขณะนี้มีเมนูชูสุขภาพที่ผ่านการรับรองและจำหน่ายแล้ว ได้แก่ 1.) สลัดผักเต้าหู้ต้มซีอิ๊ว และน้ำสลัดเต้าหู้  2.) ข้าวกล้องหน้าหมูอบยอดคะน้า 3.) ข้าวกล้อง น้ำพริกพริกไทยอ่อน และอกไก่สมุนไพร ส่วนเครื่องดื่มหวานน้อยร้อยละ 5 เป็นเมนูน้ำอัญชัญช่อดอกมะพร้าว นอกจากนี้ ยังมีเมนูทานเล่น เช่น เมนูเครปเพื่อสุขภาพ เมนูสลัดผักออร์แกนิก เมนูแซนวิส และเครื่องดื่มร้อน เย็น นานาชนิด สำหรับให้บริการลูกค้าอีกด้วย
นายศุภพิชญ์ โอภาสวิศัลย์ หัวหน้าเชฟครัวไทย ประจำ อิมแพ็ค เมืองทองธานี ให้ข้อมูลระหว่างอภิปราย บทบาทการส่งต่อผลิตภัณฑ์อาหารและเครื่องดื่มลดหวานสู่ประชาชน ว่า จากความตั้งใจของผู้บริหาร คุณพอลล์ กาญจนพาสน์ ที่ปลูกฝังให้กับพวกเราชาวอิมแพ็คให้ความสำคัญกับลูกค้าเปรียบเสมือนเพื่อนที่เข้ามาทานอาหารในบ้านของเรา ต้องให้เขาได้รับประทานอาหารที่ดี และปลอดภัย การได้ลงนามบันทึกข้อตกลงความร่วมมือ (MOU) การพัฒนาเมนูชูสุขภาพ เครื่องดื่มหวานน้อยร้อยละ 5 ทำงานร่วมกันกับสำนักโภชนาการ กรมอนามัย ทำให้เชฟอิมแพ็ค ได้รับคำแนะนำเรื่องปริมาณหรือสัดส่วนของวัตถุดิบที่เหมาะสม เพื่อให้อาหารที่ปรุงเป็นอาหารที่ดีต่อสุขภาพ เช่น การลดปริมาณเครื่องปรุงรสในอาหารลง หรือการแนะนำปริมาณที่เหมาะสมของการบริโภคในหนึ่งมื้อ ซึ่งได้นำความรู้เหล่านี้มาเป็นแนวทางในการพัฒนาเมนูอาหาร จนได้การรับรองว่าเป็นเมนูชูสุขภาพ
นอกจากนั้นทีมเชฟอิมแพ็ค ยังให้ความใส่ใจเพิ่มเติมในทุกๆ รายละเอียดไม่ว่าจะเป็นการเลือกใช้วัตถุดิบทางเลือกเพื่อสุขภาพดี เช่น การเลือกใช้น้ำมันรำข้าวที่อุดมไปด้วยสารต้านอนุมูลอิสระ ในการทำน้ำสลัด ผักในกล่องสลัดเป็นพืชผักเกษตรอินทรีย์ ในโครงการ อิมแพ็ค ฟาร์ม สร้างความเชื่อมั่นเรื่องความปลอดภัย รวมถึงการคิดเผื่อไปถึงปริมาณสารอาหารในแต่ละมื้ออาหาร เช่น สัดส่วนของสารอาหารประเภทโปรตีน เต้าหู้ในเมนูสลัด เพื่อที่ผู้บริโภคนอกจากจะมีความสุขกับรสชาติของอาหารที่อร่อยแล้ว ยังให้พลังงานเสริมเรี่ยวแรงเพียงพอในการทำภารกิจประจำวันด้วย
อีกทั้งในฐานะนักปรุงอาหาร เชฟได้เสริมเทคนิคพิเศษในการทำอาหารเข้าไปในเมนูอาหารหลายๆ เมนู เช่น เทคนิคการทำอาหารแบบ Slow cook ที่เป็นการประกอบอาหารด้วยอุณหภูมิต่ำ และใช้เวลานาน เพื่อดึงรสกลมกล่อม (อูมามิ) ธรรมชาติของวัตถุดิบออกมา ซึ่งจะช่วยลดปริมาณการใช้เครื่องปรุงรสในอาหารลง รวมถึงการใช้เทคนิคการปรุงอาหารแบบร่วมสมัย การ Sous Vide เพื่อการควบคุมคุณภาพเนื้อสัมผัส และรักษาคุณภาพทางโภชนาการของอาหารเอาไว้ให้ได้มากที่สุด อย่างไรก็ตาม ด้วยความมุ่งมั่นดำเนินธุรกิจอย่างยั่งยืน อิมแพ็ค พร้อมสนับสนุนนโยบายและมาตรการลดการบริโภคหวานในประเทศไทย ของทางกระทรวงสาธารณะสุข พร้อมร่วมเป็นส่วนหนึ่งส่งต่อผลิตภัณฑ์อาหารและเครื่องดื่มลดหวานสู่ประชาชน เสริมสร้างสุขภาพที่ดี